Davy Wathne (67) har sagt opp jobben. Det skjer mens TV 2 behandlet flere varslingssaker om ham.

Det ble kjent torsdag ettermiddag.

TV 2s organisasjons- og kommunikasjonsdirektør Sarah Willand bekrefter at Wathne har sagt opp jobben sin og har hatt sin siste arbeidsdag i TV 2.

Willand forteller at det har kommet flere varsler på TV 2-profilen og at TV 2 var i en prosess med å undersøke disse varslene da han sa opp jobben.

– Det er enighet mellom Davy og TV 2s ledelse om at vi forteller om dette for å unngå unødige spekulasjoner, sier Willand.

Willand forklarer at varslene primært har handlet om Wathnes røffe tone.

– Davy har vært en av TV 2s største og viktigste profiler gjennom 25 år. Seerne har opplevd en ekstremt kunnskapsrik journalist, en engasjert og særegen tv-personlighet. Han sier selv at han ikke er noe A4-menneske, og det er på godt og vondt. For mange i TV 2 har oppførselen hans vært vanskelig å forholde seg til. Flere har opplevd ham som trakasserende. Han har hatt en undertone som enkelte har opplevd som sexistisk og støtende, men dette er ikke hovedbildet. Det handler om hans røffe og krevende tone, sier Willand.

Varslene var ikke ferdigbehandlet.

– Det vil si at TV 2 ikke hadde konkludert med hva som ville blitt konsekvensen av varslene, sier Willand.

Willand understreker at hun med sin uttalelse går uvanlig langt i å kommentere en personalsak.

– Vi går lenger i å kommentere en personalsak enn det vi vanligvis gjør, men det er i samråd med Davy selv.

Willand sier at TV 2 vil følge opp de ansatte som er involvert i varslene.

Davy Wathne ønsker ikke å kommentere saken ytterligere.

Wathne har jobbet som journalist og programleder i TV 2s sportsavdeling siden oppstarten av kanalen i 1992.

Wathne, som fyller 68 år i januar, jobbet som sportsjournalist i Bergens Tidende før han meldte overgang til TV 2.